รัฐบาล ขับเคลื่อนการพัฒนาโครงสร้างพื้นฐานคมนาคม เพื่อความสะดวกและปลอดภัย รองรับดูแลนักท่องเที่ยว ควบคู่พัฒนาชีวิตความเป็นอยู่ของประชาชน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ภายหลังเกาะกระดาน จังหวัดตรัง ได้รับการจัดอันดับให้เป็นชายหาดที่ดีที่สุดอันดับ 1 ของโลกจากเว็บไซต์ World Beach Guide ทำให้เกาะกระดาน ได้รับความสนใจจากนักท่องเที่ยวจองที่พักในช่วงเทศกาลสงกรานต์จนไม่มีที่พักว่าง ภายหลังการประกาศการจัดอันดับ หน่วยงานที่เกี่ยวข้อง ได้ร่วมกันประชุม และจัดเตรียมเจ้าหน้าที่คอยดูแลรักษาความปลอดภัยให้กับนักท่องเที่ยว พร้อมแนะนำให้ความรู้เกี่ยวกับการท่องเที่ยวเชิงอนุรักษ์ และขอความร่วมมือผู้ประกอบการและทุกคนในพื้นที่ ให้ช่วยกันอนุรักษ์ทรัพยากรทางธรรมชาติ เพื่อไม่ให้ส่งผลกระทบต่อทรัพยากรและสัตว์ทะเล ทั้งนี้ รัฐบาลยินดีที่สถานที่ท่องเที่ยวในประเทศไทยได้รับเลือกในการจัดอันดับ ซึ่งส่งผลดีกับการท่องเที่ยว สร้างรายได้ให้ภาคธุรกิจ ตลอดจนชุมชนเป็นอย่างมาก โดยรัฐบาลมีแนวทางการทำงานอย่างต่อเนื่องในการปรับปรุง และพัฒนาโครงสร้างพื้นฐานคมนาคมให้ได้มาตรฐาน และมีความปลอดภัย พร้อมรองรับนักท่องเที่ยว และเพื่อวิถีชีวิตที่ดีขึ้นของประชาชน